ये नाग मन के धरती जिंकर ले नग घलो थररात रिहिस ।
 फणीं अऊ छिन्दक राजा मन के ध्वज हा लहरात रिहिस । ।
 पाण्डव के पार्थ पौत्र परीक्षित ल जेन हा ललकारिन ।
 लड़त मेरठ के तीर रण में तक्षक हा उनला मारिस । ।
 अड़बड़ वीर मन के धरती ये छत्तीसगढ़ महतारी हे ।
 ज्ोमां रत्न भरे खान, सरल-सुघर- सुन्दर सुजानी हे । ।
 अइसन मनखे के माटी में बारुद बोवत हे मक्कार ।
 अइसन मनखे के चिंहारी कर करना हे नक्कार । ।
 ये वीरनारायण की धरती दाऊ दयाल के माटी हे ।
 इंकर रक्षा हित बर मिटना वीर मन के परिपाटी हे । ।
 मांदर के थाप सुनके इहां शेर के टांग घलो कांपथे ।
 आदिवासी के तीर विरोधी के देह घलो वोहा नापथे । ।
 काबर येमन भोला-भाला के मन मा जहर घोरथें ।
 लोहा के सिक्का के बल मा ईमान ला तोलथें । ।
 अउ कतका दिन तुमन अइसने कटवाहू ?
 जेन दिन सब संभलहीं कुटका में बंट जाहू । ।
 वो दिन माटी के बेटा धरती के करजा उतारहीं ।
 अउ खोज-खोज के सब मक्कार ला मारहीं । ।
 जंगल मा कोयली मैना पंख अपन फहराही ।
 धरती धान के बाली ले चारों मुड़ा लहराही । ।
 ताला के रुद्र छोड़ ताण्डव तब मंद-मंद मुस्काहीं ।
 छत्तीसगढ़ के वासी कपूत जनगणमन ला गाही दे । । 